বুলবুলি পাখির লড়াই

বুলবুলি পাখির লড়াই হলো একটি ঐতিহ্যবাহী খেলা যা ভারতের আসামের কামরূপ জেলার ব্রহ্মপুত্র নদের পারে হাজোতে অবস্থিত হয়গ্রীব মাধব মন্দিরে এবং পশ্চিমবঙ্গের কিছু অঞ্চলে যেমন ঝাড়গ্রাম জেলার গোপীবল্লভপুরে অনুষ্ঠিত হয়। উনিশ শতকে কলকাতায় বুলবুলি পাখির লড়াই হতো। এই খেলায় দুটি বুলবুলি পাখিকে একে অপরের বিরুদ্ধে লড়াই করানো হয়। সবচেয়ে শক্তিশালী বুলবুলি পাখিটি এই খেলায় জয়ী হয়।

ইতিহাস
বুলবুলি পাখির লড়াই ঠিক কবে শুরু হয়েছিল তা স্পষ্ট নয়। তবে ঐতিহাসিকরা মনে করেন, সম্ভবত মুঘলদের হাত ধরে এই লড়াই ভারতে প্রবেশ করে। ইরান, ইরাক, আফগানিস্থানের কিছু জায়গায় আজও বুলবুলির লড়াই চালু আছে। প্রাচীনকালেও সেখান থেকেই এদেশে আগমন ঘটেছিল বলে অনেকে মনে করেন। মুঘলদের থেকে বাংলার নবাবদের হাত ধরে বঙ্গদেশে এই খেলার প্রবেশ ঘটে। মূলত বাবুদের মধ্যে ও নবাবদের বিনোদন হিসেবেই এর প্রচলন ছিল। ধীরে ধীরে কলকাতার শ্রীবৃদ্ধি হতে থাকলে কলকাতার সংস্কৃতিতে একটা সময় বুলবুলির লড়াইয়ের প্রবেশ ঘটে।

উনিশ শতকে কলকাতার আশুতোষ দেবের (ছাতুবাবু নামেই বেশি পরিচিত) বাটীতে বুলবুলি পাখির লড়াই হতো। ১৮৩৪ সালের ৮ ফেব্রুয়ারি (২৭ মাঘ ১২৪০) সেকালের ‘সমাচার চন্দ্রিকা’ পত্রিকায় বুলবুলি পাখির লড়াই নিয়ে একটি সংবাদ প্রকাশিত হয়। সংবাদটি ছিল এই রকম―

‘বুলবুলাখ্য পক্ষির যুদ্ধ।—বহুকালাবধি এতন্নগরে একটা মহামোদের ব্যাপার আছে বুলবুলাখ্য পক্ষিগণের যুদ্ধ ঈক্ষণে অনেকেই সুখি হইয়া থাকেন এজন্য ধনবান্ এবং সুরসিক বিচক্ষণগণের মধ্যে কেহ২ ঐ সুখ বিলক্ষণাস্বাদনকারণ সম্বৎসরাবধি উক্ত পক্ষি পালনকরণ বহু ধন ব্যয় করিয়া থাকেন শীতকালে এক দিবস যুদ্ধ হয় সংপ্রতি গত ১৪ মাঘ রবিবার শ্রীযুত বাবু আশুতোষ দেবের বাটীতে ঐ যুদ্ধ হয় তাহাতে মহাসমারোহ হইয়াছিল যেহেতুক দেব বাবুর পক্ষিদলের বিপক্ষ হরিফ শ্রীযুত বাবু হরনাথ মল্লিকের এক দল পক্ষী এতদুভয় পক্ষির পক্ষাধিপ মহাশয়েরা ঐ যুদ্ধদর্শনে আত্মীয় স্বজন সজ্জনগণকে আহ্বান করিয়াছিলেন। অপর অনেক লোক আছেন তাঁহারদিগকে তদ্বিষয়ে আহ্বান করিতেও হয় নাই যেহেতুক তাঁহারা সোয়াকীনরূপে খ্যাত অর্থাৎ তদ্বিষয়ঘটিত সুখে মহাসুখি হন সুতরাং এই ত্রিবিধ প্রকার লোক সমারোহের সীমা কি। যাহারা ঐ যুদ্ধসেনার শিক্ষক অর্থাৎ খলীপা রণভূমিতে উপস্থিত হইলে শ্রীযুত মহারাজ বৈদ্যনাথ রায় বাহাদুর জয় পরাজয় বিবেচনানিমিত্ত শালিস হইলেন। পরে উভয় দলের পক্ষিরা ঘোরতর সমর করিল দর্শকেরা মল্লিক বাবুর সেনাশিক্ষক থলীপাদিগকে বারং ধন্যবাদ করিলেন কিন্তু সর্ব্বশেষে অর্থাৎ দুই প্রহর দুই ঘণ্টার পর মল্লিক বাবুর পক্ষ পক্ষি পরাজিত হইলে সভা ভঙ্গ হইল।’

শিবনাথ শাস্ত্রীর লেখা ‘রামতনু লাহিড়ী ও তৎকালীন বঙ্গসমাজ’ গ্রন্থে বুলবুলি পাখির লড়াইয়ের উল্লেখ রয়েছে। তিনি লিখেছেন― ‘বুলবুলির লড়াই দেখা ও ঘুড়ী উড়ান সে সময়ে সহরের ভদ্রলোকদিগের একটা মহা আনন্দের বিষয় ছিল। এক একটা স্থানে লোহার জাল দিয়া ঘিরিয়া বহু সংখ্যক বুলবুলী পক্ষী রাখা হইত; এবং মধ্যে মধ্যে ইহাদের মধ্যে লড়াই বাঁধাইয়া দিয়া কৌতুক দেখা হইত। সেই কৌতুক দেখিবার জন্য সহরের লোক ভাঙ্গিয়া পড়িত।’

প্রতিবছর মকর সংক্রান্তির দিন ভারতের পশ্চিমবঙ্গের ঝাড়গ্রাম জেলার গোপীবল্লভপুরে অনুষ্ঠিত হয় বুলবুলি পাখির লড়াই প্রতিযোগিতা। এই অনুষ্ঠানে পশ্চিমবঙ্গের পার্শ্ববর্তী রাজ্য ওড়িশা থেকেও মানুষজনেরা বুলবুলি পাখি নিয়ে এখানে এই প্রতিযোগিতায় অংশগ্রহণ করেন। প্রথম, দ্বিতীয় ও তৃতীয় হিসেবে পুরস্কার রাখা হয়। বংশপরম্পরা হিসাবে এই সমস্ত এলাকার মানুষজনেরা এই সংস্কৃতিকে ধরে রেখেছেন। এই অনুষ্ঠান প্রায় ৪০০ বছর ধরে চলে আসছে।

আসামের হয়গ্রীব মাধব মন্দিরের বুলবুলি পাখির লড়াই নিয়ে একটি কিংবদন্তি আছে। সেটি হলো, একজন রাজপুত্র মাঘ মাসের প্রথম দিনে হয়গ্রীব মাধব মন্দিরে গিয়েছিলেন এবং দুটি বুলবুলি পাখির মধ্যে লড়াই দেখে মুগ্ধ হয়েছিলেন এবং সেই থেকে প্রতি বছর মাঘ বিহু উৎসবের সময় এই মন্দিরে বুলবুলি পাখির লড়াই অনুষ্ঠিত হয়ে আসছে।

লড়াইয়ের প্ৰস্তুতি
হয়গ্রীব মাধব মন্দিরে বুলবুলি পাখির লড়াইয়ের জন্য, বুলবুলি পাখিগুলিকে বিশেষ ফাঁদ দিয়ে ধরা হয় এবং প্রায় এক মাস ধরে লড়াইয়ের প্রশিক্ষণ দেওয়া হয়। লড়াইয়ের আগের দিন বুলবুলি পাখিদের মাদকজতীয় খাবার খাইয়ে উত্তেজিত করা হয় এবং পরের দিন অর্থাৎ লড়াইয়ের দিন বিহুতে, তাদের লড়াইয়ের জন্য তৈরি একটি বিশেষ মঞ্চে ছেড়ে দেওয়া হয়।

লড়াইয়ের নিয়ম
একটি খাট কিংবা টেবিলের উপর দুটি পাখিকে লড়াইতে নামানো হয়। এতে কোনও অস্ত্র থাকে না। তাই পরাজিত ও বিজিত পাখি দুটির রক্তপাতের কোন সম্ভাবনা থাকে না। সকাল থেকে পাখিগুলিকে অভুক্ত রাখা হয়। সেই অভুক্ত পাখিকে দুপুরে লড়াইতে নামালে সামনে খাবার দেওয়া হয়।

দুটি বুলবুলি পাখির মধ্যে একটি লড়াইয়ে অংশগ্রহণ করে এবং যে পাখিটি জিতবে তাকে পরবর্তী লড়াইয়ের জন্য নির্বাচিত করা হয়। লড়াইয়ে হেরে যাওয়া বুলবুলি পাখিগুলিকে সরিয়ে ফেলা হয়। দুটি বুলবুলি পাখি সাধারণত এক টুকরো শিম জাতীয় বীজের অঙ্কুরের জন্য লড়াই করে। যে ব্যক্তি লড়াই পরিচালনা করেন তাকে অসমে "মাহচিং" বলা হয়। লড়াইয়ে পারফর্ম করার জন্য তিনটি বুলবুলি পাখিকে প্রথম, দ্বিতীয় এবং তৃতীয় পুরস্কার দেওয়া হয়। পাখির মালিক পুরষ্কার গ্রহণ করে। লড়াই শেষ হওয়ার পর, পাখিদের ছেড়ে দেওয়া হয়।

পশ্চিমবঙ্গের ঝাড়গ্রাম জেলার গোপীবল্লভপুরে অনুষ্ঠিত দুটি দলের হয়ে এই বুলবুলি পাখির লড়াই যারা পরিচালনা করেন তাদের বলা হয় সেনাপতি। আসামের হাজো এলাকায় বুলবুলি পাখির লড়াই এখন সাধারণ ব্যাপার। তবে প্রাণী প্রেমীদের সংগঠনগুলি মাঝে মাঝে এই লড়াইয়ের সমালোচনা করে।

তথ্যসূত্র

বিষয়শ্রেণী:আসামের সংস্কৃতি
বিষয়শ্রেণী:আসামে ক্রীড়া
বিষয়শ্রেণী:পশ্চিমবঙ্গের সংস্কৃতি
বিষয়শ্রেণী:পশ্চিমবঙ্গের ক্রীড়া